Α. ΜΗ ΛΟΓΟΤΕΧΝΙΚΟ ΚΕΙΜΕΝΟ

«Νεολαία και μόδα»

Mέχρι σήμερα η νεολαία έφερνε τη μόδα, μια μόδα σαρωτική, ανυπότακτη, επαναστατική σαν να λέμε «τρόπο ζωής». Και η μόδα ήταν κίνημα, ήταν αντίδραση, ήταν νέες ιδέες και λόγος ύπαρξης. Η μόδα απευθύνεται κυρίως στους νέους αλλά και για ελάχιστες εξαιρέσεις στις μεγάλες ηλικίες.

Υπάρχουν πολλές τάσεις μόδας που ακόμα δεν έχουμε βρει. Στη μόδα κυριαρχεί πάνω από όλα η ελευθερία. Θέλουμε να έχουμε την ελευθερία της επιλογής στα ρούχα που φοράμε, αλλά έχουμε την απαίτηση από τους άλλους να συμμορφώνονται με τα γούστα μας. Στην μόδα, η ελευθερία επιλογών είναι ένας τεράστιος παράγοντας που προέκυψε από ανθρώπους που «άντεξαν» τον χλευασμό της εποχής τους, που στάθηκαν με τόλμη επιμένοντας στις ιδέες τους, που πάλεψαν και δημιούργησαν για κάτι που έβγαινε από μέσα τους.

Αντιθέτως, αυτό που ελκύει τον κόσµο κοντά της είναι αυτό που της δίνει και την δύναμή της. Σε οποιαδήποτε περίοδο κρίσης η µόδα περιόριζε τα µέσα της αλλά πάντοτε έδινε ελπίδα, όραµα, οµορφιά, και φυσικά, ήταν το µέσον που αποτελούσε ένα κοµµάτι µιας καθηµερινής συνήθειας, αυτής του ρουχισµού. Ακολουθώντας κανείς το σύγχρονο και µοντέρνο νιώθει ότι γίνεται αποδεκτός απ' το κοινωνικό σύνολο στο οποίο ανήκει. Αισθάνεται καταξιωµένος και συνοδοιπόρος των προτύπων που προβάλλονται. Με άλλα λόγια, ο φόβος της κοινωνικής απόρριψης οδηγεί στην µόδα. Από την άλλη, οι νέοι έχουν έµφυτη την τάση της διαφορετικότητας και της αλλαγής. Είναι καινοτόµοι και επαναστάτες για αυτό ακολουθούν µια µοντέρνα πορεία και διαµορφώνουν καινούργιες κατευθύνσεις.

Στην σηµερινή εποχή, ο υπερκαταναλωτισµός και η επιδειξιοµανία κυριαρχούν. Έτσι, λοιπόν, πολλές φορές ακολουθείται η µόδα για λόγους προβολής και πλούτου. Παράλληλα, υπάρχουν ισχυροί οικονοµικοί παράγοντες που κατευθύνουν τον κόσµο µε διάφορους µηχανισµούς, στην υιοθέτηση µιας συγκεκριµένης µόδας. Η µόδα δεν είναι µόνο ένα θέµα για τις πασαρέλες αλλά και για τα σχολεία, αποτελεί ένα θέµα για συζήτηση, αντικειµενικό σχολιασµό και επίσης, παράδειγµα προς µίµηση. Οι έφηβοι επιλέγουν και συνδυάζουν τα ρούχα τους με κριτήριο το γούστο, τα χρώµατα και τη διάθεση τους. Βέβαια, µόδα δεν είναι µόνο αυτό που φοράς αλλά και πώς το φοράς. Κάθε άνθρωπος έχει το δικό του γούστο και την δικιά του άποψη για τα ρούχα, ανάλογα µε την ηλικία του. Κατά τις ηλικίες από 14 έως 21 ετών, διαµορφώνουµε την τελική µας γνώµη για το κάθε είδος ντυσίµατος και το προσωπικό µας στυλ. Αν και κάποιους µπορεί να µην τους ενδιαφέρει η µόδα, καταφέρνουν να έχουν πολύ καλό στυλ και γούστα στα ρούχα.

Απόσπασμα ερευνητικής εργασίας με τίτλο: «Η μεταμόρφωση και η απόκρυψη του προσώπου. Η βιομηχανία της μόδας. Μόδα και εφηβεία.», Μάιος 2012

1η Δραστηριότητα

Α1. α) Να χαρακτηρίσετε τις προτάσεις που ακολουθούν, γράφοντας στο τετράδιό σας, δίπλα στο γράμμα που αντιστοιχεί σε κάθε πρόταση, τη λέξη Σωστό, αν η πρόταση συμφωνεί με το νόημα του κειμένου, ή τη λέξη Λάθος, αν όχι. Μονάδες 8

α) Η μόδα απευθύνεται μόνο στους νέους.

β) Ακολουθώντας κανείς το σύγχρονο και µοντέρνο νιώθει κοινωνικά αποδεκτός.

γ) Μόδα δεν είναι μόνο αυτό που φοράς αλλά και ο τρόπος που το φοράς.

δ) Μόνο όσοι ακολουθούν τη μόδα έχουν καλό γούστο και στιλ.

β) Να παρουσιάσετε με δικά σας λόγια σε μία παράγραφο 60 -80 λέξεων τους λόγους για του οποίους ο κόσμος ακολουθεί τη μόδα.

Μονάδες 7

2η Δραστηριότητα

Α2. α) Να γράψετε ένα συνώνυμο για καθεμιά από τις παρακάτω υπογραμμισμένες λέξεις.

- την απαίτηση από τους άλλους να συμμορφώνονται με τα γούστα μας

- τον χλευασμό της εποχής τους

- είναι καινοτόµοι και επαναστάτες

- διαµορφώνουµε την τελική µας γνώµη

- µπορεί να µην τους ενδιαφέρει η µόδα

Μονάδες 5

β) Πώς επιτυγχάνεται η συνοχή μεταξύ της δεύτερης και της τρίτης παραγράφου. Μονάδες 3

Α3. α) Να εντοπίσετε τα δομικά μέρη της τελευταίας παραγράφου του κειμένου. Μονάδες 3

β) Να αιτιολογήσετε τη λειτουργία των εισαγωγικών στις δύο πρώτες παραγράφους του κειμένου. Μονάδες 4

3ηΔραστηριότητα

Α4. Σε ένα άρθρο το οποίο θα δημοσιευτεί σε νεανική ιστοσελίδα αναφέρεστε στα αίτια επιβολής της μόδας και τις αρνητικές επιδράσεις της στους σύγχρονους νέους. (200 – 250 λέξεις)Μονάδες 20

Β. ΛΟΓΟΤΕΧΝΙΚΟ ΚΕΙΜΕΝΟ

H μεταμφίεση

Στο μυθιστόρημα της Ρέας Γαλανάκη Ελένη, ή ο Κανένας (1998) κεντρική ηρωίδα είναι η Ελένη Αλταμούρα-Μπούκουρα, η πρώτη σπουδασμένη Eλληνίδα ζωγράφος. Το απόσπασμα που ακολουθεί αναφέρεται στην εποχή της νεότητας της Ελένης, όταν μαζί με τον πατέρα της φτάνει στην Ιταλία και ντύνεται με αντρικά ρούχα, για να μπορέσει να γίνει δεκτή στη Σχολή των Ναζαρηνών ζωγράφων.

Έξω από τη Νάπολη κρύφτηκα σε μια συστάδα από πικροδάφνες και συκιές, που θέριευαν αντλώντας από τα χαλάσματα μιας αγροικίας. Εκεί άλλαξα. Είχα αγοράσει ένα αντρικό σκούρο κουστούμι, ακριβώς σαν εκείνα που φορούσανε οι κομψοί νέοι της πόλης. Τόνισα τη σοβαρότητα του χρώματος και των προθέσεών μου, συντάσσοντας με το σκούρο χρώμα του ένα πουκάμισο από λευκή φίνα βατίστα\*. Έκανε ζέστη, μα καθώς τρέμοντας ντυνόμουν, γύρισα κοιτάξω ποιοι βρίσκονταν μάρτυρες στη μεταμόρφωσή μου. Επισήμανα της θάλασσας το μπλάβο, το κεραμιδί και το ωχρό της πολιτείας πιο πέρα, το κοντινό μου πράσινο και το φαιό, το φωτεινό ουρανί και το φλύαρο των ασπροκίτρινων χαμομηλιών. Φιλάρεσκα έδεσα ένα μεταξωτό φουλάρι στον λαιμό μου ρόδο με ελάχιστο γαλάζιο, ανταύγεια νερών όταν πλαγιάζει ο ήλιος. Φόρεσα τις δερμάτινές μου μπότες και διόρθωσα την καμπύλη της ασημένιας μου καδένας. Στην άκρη της κρεμότανε ένα ρολόι. Το κοίταξα. Μετέωρη, εύθραυστη, σημαδεμένη μού έδειξε την ώρα. Στερέωσα ένα καθρεφτάκι στα κλαδιά, για να δω να βάλω πάνω στα κουρεμένα μου μαλλιά ένα αντρικό καπέλο. Κοίταξα το πρόσωπό μου στον καθρέφτη. Η παρθένος ζωγράφος απουσίαζε, έχοντας φαίνεται ξεκινήσει για να επιστρέψει στην αττική Ανατολή, όπου ανήκε. Υποσχέθηκα να μην ξεχάσω τη μορφή της, ούτε καν με εκείνο το πολύ λίγο, που ξεχνάνε οι γυναίκες. Όμως τώρα να τρέξει, να πάει στον Τσέκολι\* μαντάτα για τις εξελίξεις της φιλτάτης του πατρίδας. Ακόμη να του πει ότι η μαθήτριά του δε φοβόταν, κι ότι, καθώς ντυνόταν, για να μεταμορφωθεί από γυναίκα σε άντρα, άκουγε τα λόγια και τις διδαχές του ένα μελίσσι γύρω της. Κι ότι μάντευα, όπως δύναται να μαντεύει κάποιος τέτοιαν ώρα, πως εκτός από το ζήτημα της τέχνης, η υπεσχημένη γη θα άφηνε πάνω μου ανεξίτηλα τα ίχνη της ζωής. Ήδη πάσχιζα να σκεφτώ σαν άντρας. Ήδη είχα μιλήσει με το εγώ.

[…]Από τη μεριά μου προετοιμαζόμουν να παρουσιαστώ στις εξετάσεις των περίφημων Ναζαρηνών ζωγράφων. Αν περνούσα, θα σπούδαζα ζωγραφική στο μοναστήρι έξω από τη Ρώμη όπου ζούσαν, για ένα δυο χρόνια, όσο να υποστηρίξω με χαρτιά την κεκτημένη γνώση. Λιγότερο από ένα υπερπόντιο ταξίδι, υπολόγιζε ο πατέρας μου, και να γυρίσω έπειτα πίσω, αφού όποιος βγαίνει σε μακρύ ταξίδι πρέπει να έχει στο μυαλό του την εστία που τον περιμένει. Σ' ένα μονάχα επέμενε, να μη λησμονήσω ότι είμαι Ελληνίδα. Αυτό τα λέει όλα, ισχυρίστηκε λίγο πριν φύγει.

Δεν το λησμόνησα, αφού αυτό σήμαινε για μένα περισσότερα από το όλα του πατέρα μου. Μόνη μου τόλμησα να σκεφτώ και να εξηγήσω με τον δικό μου τρόπο την παραγγελία του. Τόλμησα ακόμη, ζητώντας κάπου να στηρίξω τα επιχειρήματά μου, να υποθέσω ότι κάτι το αντίστοιχο θα είχε κάνει πολεμώντας κι η Μεγάλη μας Κυρά\*. Διότι, ενώ είχα χρόνια να τη δω, ήρθε και με επισκέφθηκε μιαν από τις πρώτες ρωμαϊκές μου νύχτες, αν δεν σφάλλω τότε ακριβώς που αναχώρησε ο κύρης μου. Όρθια στην πλώρη, εφορμώντας με τον στόλο της στο απόρθητο Ανάπλι, έδειχνε στους κανονιέρηδες με το δεξί της υψωμένο χέρι πού ακριβώς να βαρέσουν. Δεν εφορούσε όμως τα ρούχα της περίφημης ζωγραφιάς της, αλλά τα ρούχα των ψιθύρων και των αποσιωπήσεων. Καταπώς άφηναν οι γυναίκες στα κατώφλια να εννοηθεί, όταν παιδί αποσπέριζα\* ακούγοντάς τες, αλλά τώρα μονάχα καταλάβαινα τη σημασία των λόγων, με γυναικεία ενδύματα δεν μπαίνει άνθρωπος στην πράξη του πολέμου. Oύτε τα όπλα του χειρίζεται σωστά ούτε και σκέφτεται σωστά. Και το χειρότερο, με τα παράταιρα γυναικεία ρούχα έδινε στόχο στον εχθρό σέρνοντας γρουσουζιά στους δικούς του. Άρα, συμπέραιναν δίχως βέβαια να την έχουν δει σε ώρα μάχης, η Λασκαρίνα ανέβαινε στα πλοία και κατέβαινε με τις φούστες της και με τις χρυσές μαντίλες, ενόσω όμως έκανε κουμάντο, δεν μπορεί παρά να βρισκότανε μέσα σε αντρίκεια φορεσιά, πότε του πρώτου της, πότε του δεύτερού της άντρα, σκοτωμένων και των δυο τους.[…]

Το πρωί συλλογίστηκα ότι ποτέ της, τα χρόνια που τη συναντούσα στα παραμύθια, στα όνειρα και κατά την εγρήγορση, ποτέ της δεν μου είχε απευθύνει λέξη. Ανησύχησα με τούτο το ενύπνιο\*, αν ήταν ένα προφητικό σημάδι για τη μοίρα μου, εφόσον σύντομα επρόκειτο να δώσω εξετάσεις στη Σχολή των Ναζαρηνών ζωγράφων. Κι εκεί έπρεπε οπωσδήποτε να παρουσιαστώ σαν άντρας. Στο μοναστήρι τους δεν έκαναν δεκτές για τη ζωγραφική γυναίκες, όμως αυτό το είχα αποκρύψει από τον πατέρα μου, ενισχύοντας την απόφασή του να γυρίσει στην Αθήνα το ταχύτερο.

Κι εγώ, αποφασίζοντας εκείνο το πρωί σε μιαν ξένη πολιτεία να δώσω ως άντρας εξετάσεις, ενδεχομένως να ζήσω έτσι λίγα χρόνια, γέννησα τον εαυτό μου ως Κανένα. Δεν είχε σημασία με ποιο όνομα θα υπέγραφα τις εξετάσεις, τις σπουδές και τα έργα μου, μιας και το Χρυσίνη, ακόμη και το Μπούκουρα ή Μπούκουρη, μεταφρασμένα ιταλικά δε διαχώριζαν το φύλο. Θα ζούσα εφεξής ως ένας Κανένας. Άλλωστε, εάν επέμενα να αναζητώ στηρίγματα στη μεταβατική μου ώρα, στον ίδιο κύκλο είχαν συνταιριάξει κάποτε τα ονόματα Ελένη και Κανένας.

\*φίνα βατίστα: ύφασμα εξαιρετικής ποιότητας \*Ραφαέλο Τσέκολι: Ιταλός ζωγράφος,

αρχαιολόγος και γιατρός που βρήκε άσυλο στην Ελλάδα, διωγμένος από το Βασίλειο των δύο

Σικελιών· ήταν ο πρώτος δάσκαλος ζωγραφικής της Ελένης \*είχαν πρόσφατα απαγορευτεί:

στη Νάπολη είχε ξεσπάσει πατριωτική επανάσταση εναντίον του Βασιλιά των δύο Σικελιών

\*Μεγάλη Κυρά: η Λασκαρίνα Μπουμπουλίνα \*αποσπέριζα: περνούσα τα βράδια, ξενυχτούσα

\*ενύπνιο: όνειρο

1η Δραστηριότητα

Β1. Να παρουσιάσετε σε 50- 60 λέξεις την ιστορία της Ελένης ΑλταμούραΜπούκουρα όπως αποκαλύπτεται στο απόσπασμα. Μονάδες 15

2η Δραστηριότητα

Β2 α) Στο απόσπασμα κυριαρχεί η πρωτοπρόσωπη αφήγηση. Γιατί η αφηγήτρια χρησιμοποιεί το συγκεκριμένο είδος αφήγησης; Πώς λειτουργεί στο ύφος του κειμένου; Μονάδες 5

β) Να εντοπίσετε δύο σχήματα λόγου και να σχολιάσετε τη λειτουργία τους στο απόσπασμα. Μονάδες 6

γ) Στο μυθιστόρημα χρησιμοποιείται ο αφηγηματικός τρόπος της περιγραφής. Να εντοπίσετε ένα σημείο περιγραφής και να το σχολιάσετε. Μονάδες 4

3η Δραστηριότητα

Β3. «Δεν εφορούσε όμως τα ρούχα της περίφημης ζωγραφιάς της, αλλά τα ρούχα των ψιθύρων και των αποσιωπήσεων.»: Ποιες σκέψεις για την ενδυμασία και το ρόλο της στην προσωπικότητα σας προκαλεί η παραπάνω φράση της ηρωίδας; Να αναπτύξετε την απάντησή σας σε ένα κείμενο 100 – 150 λέξεων.Μονάδες 20